Tronkmatrieks behaal slaagsyfer van 77,3% | Maroela Media
Tronkmatrieks behaal slaagsyfer van 77,3%
Gevangenes wat hul matriekeksamen verlede jaar agter tralies moes aflê, het 'n nasionale slaagsyfer van 77,3% in die 2018-eksamen vir die Nasionale Senior Sertifikaat behaal.
Singabakho Nxumalo, woordvoerder van die departement van korrektiewe dienste, bestempel dié prestasie as indrukwekkend aangesien dit net 2% minder is as die nasionale matriekslaagsyfer van 79,4%. Volgens Nxumalo is gevangenes se 2018-slaagsyfer 'n verbetering op 2017 se slaagsyfer van 76,7%.
"Altesaam 235 gevangenes het die matriekeksamen geskryf. Van hierdie kandidate het 185 sewe vakke of meer geskryf," sê Nxumalo.
"Altesaam 67 het goed genoeg geslaag om hulle vir graadstudies in te skryf, terwyl 46 naskoolse diplomas kan gaan doen. Nog 30 sal 'n hoërsertifikaat-kwalifikasie kan bekom."
Nxumalo het die 52-jarige Simelane Abdulla Elijah uitgesonder, die oudste matrikulant van die departement van korrektiewe dienste (DKD) se matriekklas. Elijah het ook met graadvrystelling geslaag.
Vier DKD-skole, naamlik in Westville in Durban, Cradock, Baviaanspoort en Rustenburg, het 'n 100%-slaagsyfer behaal. "Dít was die derde agtereenvolgende jaar dat die Usethubeni-skool in Westville 'n 100%-slaagsyfer behaal. Altesaam 28 onderskeidings is ook deur kandidate by dié skool losgeslaan," sê Nxumalo.
Adv. Michael Masutha, minister van justisie, het die DKD-matrikulante gelukgewens met hul prestasie. "Onderwys is 'n noodsaaklike komponent van die rehabilitasiemaatreëls van enige korrektiewe stelsel. Daar is ook bewys gevangenes wat aan onderrigprogramme deelneem, het 'n baie meer positiewe uitkyk op die toekoms," sê Masutha.
"Die DKD sal voortgaan om alles in sy vermoë te doen om te verseker dat soveel moontlik gevangenes toegang tot onderwys het en dat hulle die vaardighede bekom om produktiewe en sosiaal verantwoordelike lede van die samelewing te word wanneer hulle vrygelaat word."
Overberg-brand woed steeds; R44 gesluit
Straatverkoper se seun slaan 7 onderskeidings los
Zumie · 3 maande gelede
Hier is julle oplossing vir die swak slaagsyfer van matrieks. Stuur diegene wat gepluk het na die tronk en skryf hulle dan in vir die volgende jaar en daar het julle 'n 77% plus slaagsyfer